Virallinen lehti nro C 297 , 15/10/1999 s. 0023



KIRJALLINEN KYSYMYS E-2552/98 esittäjä(t): Jesús Cabezón Alonso (PSE) komissiolle (1. syyskuuta 1998) Aihe: Työtapaturmat EU:ssa Pystyykö komissio kertomaan, paljonko vakavia ja kuolemaan johtaneita työtapaturmia kussakin jäsenvaltiossa on sattunut vuodesta 1996? Kuinka monen tapaturman syynä oli, ettei yhteisön työoikeudellista ja sosiaalialan lainsäädäntöä sovellettu tai ettei sitä ollut saatettu osaksi kansallista oikeusjärjestystä? Komission jäsenen Pádraig Flynninkomission puolesta antama vastaus (23. marraskuuta 1998) Komissio on toimenpiteistä työntekijöiden turvallisuuden ja terveyden parantamisen edistämiseksi työssä 12. kesäkuuta 1989 annetun neuvoston direktiivin 89/391/ETY(1) ja 21. joulukuuta 1987 annetun neuvoston päätöslauselman(2) perusteella aloittanut vuonna 1990 projektin työtapaturmia koskevien tilastojen yhdenmukaistamiseksi kaikkialla yhteisössä. Kyse on ESAW-projektista (Euroopan työtapaturmatilastot). Neuvosto on tunnustanut tämän toiminnan tärkeyden 27. maaliskuuta 1995 antamassaan päätöslauselmassa(3). Projektin ensimmäiset tulokset liittyvät vuosina 1993 ja 1994 sattuneisiin tapaturmiin, sillä tuoreimmat käytettävissä olevat tiedot ovat näiltä vuosilta. Vuonna 1993(4) ilmoitettiin 122,4 miljoonaa työssä käyvää henkilöä kohti yhteensä 4,8 miljoonaa yli kolmen päivän poissaoloon töistä johtanutta tapaturmaa. Näistä 5 977 johti uhrin kuolemaan. Vuonna 1994(5) arvioitiin 131,9 miljoonaa työssä käyvää henkilöä kohti sattuneen 4,9 miljoonaa yli kolmen päivän poissaoloon töistä johtanutta tapaturmaa. Näistä 6 423 johti uhrin kuolemaan. Jos arvioidaan tapaturmien yleistä esiintymistiheyttä Euroopassa 100 000 työntekijää kohti, vuonna 1993 sattui 4 505 yli kolmen päivän poissaoloon töistä johtanutta tapaturmaa ja vuonna 1994 vastaavasti 4 539 tällaista tapaturmaa, mikä merkitsee hienoista kasvua. Kuolemaan johtaneiden tapaturmien esiintymistiheyttä kuvaavassa suhdeluvussa on kuitenkin toimintatyypistä riippumatta todellisuudessa tapahtunut positiivista kehitystä: se pieneni 5,3:sta vuonna 1993 4,9:ään vuonna 1994. Jäsenvaltiokohtaiset tiedot näiltä kahdelta vuodelta, 1993 ja 1994, on esitetty yksityiskohtaisesti Eurostatin julkaisemissa teoksissa. Kummastakin lähetetään yksi kopio suoraan arvoisalle parlamentin jäsenelle sekä parlamentin pääsihteeristölle. Vuodesta 1995 ja siitä eteenpäin ei ole vielä laadittu yhdenmukaistettuja tietoja, joten vuonna 1996 sattuneista tapaturmista ei ole käytettävissä tietoja. Jäsenvaltiot ovat toimittaneet komissiolle tiedoksi toimenpiteet, jotka ne ovat toteuttaneet työntekijöiden suojelemista työpaikoilla koskevien direktiivien saattamiseksi osaksi kansallista lainsäädäntöä. Komissio ilmoittaa määräajoin Euroopan parlamentille, neuvostolle, talous- ja sosiaalikomitealle sekä työturvallisuuden, työhygienian ja työterveyshuollon neuvoa-antavalle komitealle näiden säännösten soveltamista koskevista tuloksista jäsenvaltioiden toimittamien raporttien perusteella. (1) EYVL L 183, 29.6.1989. (2) EYVL C 28, 3.2.1988. (3) EYVL C 168, 4.7.1995. (4) Lähde: Eurostat: Statistics in focus: Population and Social Conditions 1997/2. (5) Lähde: Eurostat: Statistics in focus: Population and Social Conditions 1998/2.